Kelan työntekijältä kova avautuminen HS:ssa: ”Usein meillä ei ole mitään hajua siitä, miten jokin asia pitäisi hoitaa”

Nimettömänä esiintyvä Kelan työntekijä sanoo Helsingin Sanomien haastattelussa, että työntekijöitä painostetaan nyt tekemään päätöksiä mahdollisimman nopeasti, vaikka se johtaisi suureen määrään virheitä.

– Usein meillä käsittelijöillä ei ole mitään hajua siitä, miten jokin asia pitäisi hoitaa. Ohjeet ovat levällään ja tukitiimiltä saadut ohjeet ristiriitaisia.

Näin sanoo Kelan etuuskäsittelijä Helsingin Sanomien haastattelussa.

HS:n haastattelema, nimettömänä esiintyvä työntekijä sanoo, että työntekijöitä painostetaan Kelassa tekemään päätöksiä mahdollisimman nopeasti, vaikka se johtaisi suureen määrään virheitä.

Toimeentulotukihakemuksen perusosan siirtyminen vuoden alussa kunnilta Kelan hoidettavaksi on aiheuttanut kaaoksen, jota Kela ratkoo muun muassa lisärekrytoinneilla ja ylitöillä.

Toimeentulotukien käsittelyajat ovat kuitenkin venyneet yli sallittujen rajojen.

HS:n haastattelema etuuskäsittelijä sanoo, että hän tietää useamman ihmisen, joiden työsuhde on purettu koeajalla tai joiden määräaikaisuutta ei jatketa siitä syystä, että he tekevät liian perusteellista työtä eli ovat liian hitaita.

Kelan etuusjohtaja Anne Neimala kiisti viime viikolla HS:n haastattelussa, että Kelassa painostettaisiin työntekijöitä liian hitaan tahdin vuoksi.

HS:n haastatteleman työntekijän mukaan eteläisessä vakuutuspiirissä työntekijältä vaadittu tahti on kaksikymmentä toimeentulotukipäätöstä päivässä, keskisessä vähintään viisitoista.

Perustoimeentulotuki on yhteiskunnan viimesijainen taloudellinen tuki.

Käsittelyajat ovat venyneet ja paukkuneet Kelassa ruuhkan takia yli lain salliman ajan ja eduskunnan oikeusasiamiehen kansliaan on tehty ruuhkista useita kanteluita.